Cesarhanmun/geonobi-data huggingface dataset:
地名: 慶州 (慶尚道, 府)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 慶州 (慶尚道, 府)
年: 1842.0

○上御熙政堂, 引見大臣備局堂上。 領議政趙寅永曰: "旱氣比甚, 民情萬萬渴悶矣。" 上曰: "屢度祈雨, 靈應尙此邈然, 誠甚悶鬱矣。 各道雨澤何如? 今若雨下, 則庶有可望耶?" 寅永曰: "今若得雨, 大稔則雖未可期, 免歉則似可優矣。" 又啓言: "慶州逋還中, 崔恒鎭等三漢未捧, 二萬八千三百十八石零, 吏奴各名下未捧, 三萬七千七百八十四石。 就其中用法者, 特許蕩減, 作故者待年豐收納, 其餘當捧條三萬七千餘石, 限三年除耗, 俾民邑有所紓力。" 從之。
地名: 安東 (慶尚道, 大都護府)
年: 1397.0

○癸巳/辨定都監請前安東節制使丁令孫塗擦奴婢文書之罪。 令孫年過七十, 上止令收其職牒。
地名: 安東 (慶尚道, 大都護府)
年: 1398.0

○道傳字宗之, 號三峯, 安東
              奉化人, 刑部尙書云敬之子。 前朝恭愍庚子, 中成均試, 壬寅, 中同進士, 累遷至通禮門祗(侯)
                〔候〕
              。 丙午, 連喪父母, 廬墓終制。 辛亥, 召拜太常博士。 恭愍親享宗廟, 道傳按圖製樂器。 遷禮儀正郞、藝文應敎, 進成均司藝。 甲寅, 恭愍薨, 乙卯, 殘元使者至境上, 道傳曰: "先王決策事明, 今迎元使不可。 且元使欲加我罪名而赦之, 其可迎乎?" 時宰不聽, 道傳强言之, 見怒貶會津。 甲子, 賀聖節使鄭夢周, 擧爲書狀官赴京, 還拜成均司成。 丁卯, 乞郡爲南陽府使。 戊辰, 上當國, 召拜大司成, 屢獻計, 陞密直提學、知貢擧。 爲十學都提調, 敎詳明太一諸算法, 移藝文提學, 作《胗脈圖訣
                  〔診脈圖訣〕
                》。 己巳, 與趙浚等, 請革私田。 恭讓立, 陞三司右使, 以中興功臣封忠義君。 庚午, 陞政堂文學。 尹彛、李初誣罔之獄作, 道傳力主其議, 鄭夢周言於上, 寢之。 道傳以計稟使如京。 辛未, 上言刑賞得失, 恭讓不能容, 貶羅州。 壬申, 召還, 與南誾等定計推戴。 上卽位, 策勳爲一等, 加門下侍郞贊成事、兼判尙瑞。 又以計稟使如京, 陞判三司事、兼判三軍府事。 爲三道都統使, 作《陣圖》、《蒐狩圖》、《經國典》、《經濟文鑑》。 又作樂歌, 有《夢金尺》、《受寶籙》、《文德》、《納氏》、《靖東方》等曲。 與鄭摠等, 修撰《高麗國史》。 封奉化伯, 階特進崇祿。 丙子, 同知貢擧, 始用初場講經之法。 丁丑, 宣撫東北面, 定州郡名, 築孔州城。 戊寅春, 還, 上迎勞以厚。 道傳天資聰敏, 自幼好學, 博覽群書, 議論該洽, 常以訓後生闢異端爲己任。 嘗窮居偃仰, 自謂有文武才。 從上至東北面, 道傳見號令明肅、卒伍整齊, 進而密言曰: "美哉此軍, 何事不可濟?" 上曰: "何謂也?" 道傳對曰: "謂擊倭寇于東南方耳。" 營前有老松一株, 道傳請留詩松上, 白而書之曰: "蒼茫歲月一株松, 生長靑山幾萬重。 好在他年相見否? 人間俯仰便陳蹤。" 及開國之際, 往往醉中微誦曰: "不是漢
              高用子房, 子房乃用漢
              高。" 凡可以贊襄者, 靡不謀之, 卒成大業, 誠爲上功。 然以量狹, 多忌且怯, 必欲害其勝己, 報其宿憾, 每勸上殺人立威, 上皆不聽。 所撰《高麗史》, 恭愍以後筆削, 多不以實, 識者非之。 初道傳師事韓山
              李穡, 與烏川
              鄭夢周、星山
              李崇仁爲友, 情好實深。 後欲納交趙浚, 讒毁三人, 以成仇怨。 又以外祖禹延妻父金戩, 嘗爲僧, 潛奸奴樹伊妻, 生一女, 是爲道傳外祖母。 禹玄寶子孫以戩姻族, 熟聞其說。 道傳當初除拜, 告身淹滯, 謂爲玄寶子孫, 揚說使然, 積其憤怨。 及其得志, 必欲陷玄寶一門, 釀成其罪, 陰嗾居正等, 殺其三子及崇仁等伍人。 乃與南誾等, 欲挾幼孼, 恣行己志, 謀害宗親, 身與三子, 俱及於死。 誾, 晋州
              宜寧人, 檢校侍中乙蕃之子。 恭愍甲寅, 中成均試, 僞朝庚申, 拜社稷壇直。 乙丑, 倭寇作耗三陟郡, 城小且危, 難其守, 誾自薦以行。 旣到郡, 寇猝至, 誾開城門, 率十餘騎突出擊之, 寇敗走。 事聞, 以司僕正召還。 戊辰, 從上至威化島, 與趙仁沃等, 獻回軍之議, 且密謀推戴, 以上嚴謹, 不敢發言。 旣還, 密言於殿下, 殿下戒以勿言。 己巳, 拜鷹揚軍上護軍、兼軍簿判書, 庚午, 陞密直副使。 壬申, 恭讓信讒疑忌, 事且不測, 殿下乃召誾, 令與素歸心者, 密議推戴。 及上卽位, 拜判中樞院事, 賜奮義佐命開國功臣之號。 累遷至參贊門下府事、兼判尙瑞寺事、右軍節制使。 丁丑, 封宜城君。 誾性豪邁無檢束, 自幼好奇計, 開國之際, 功在上列。 然以不學識闇, 贊成康氏奪嫡之計, 遂與道傳等, 圖擅國柄, 欲去宗親, 卒及於禍, 年四十五。 子四, 景壽、景祐、景福、景祉。 孝生, 順天
              富有人, 知錦州
              仁立之子。 僞朝庚申, 中成均試。 癸亥, 登乙科第二人, 由堂後積官至掌令。 以世居全州, 素歸心於上, 得與開國功臣之列。 自中丞出按慶尙, 陞中樞院副使。 又爲慶尙道都觀察使, 制造兵器, 人稱精巧。 官至藝文館大提學、富城君。 年五十。 子道源。 葳, 密陽人。 初仕恭愍, 以至僞朝, 歷仕中外, 見稱才能。 金海、晋州、雞林、永興, 皆其所歷。 屢擊倭寇, 國家知有將略, 累遷至密直副使。 出鎭合浦, 領舟師攻破對馬島。 及上卽位, 朴仲質等在逮辭及, 臺諫連章請置極刑, 上營救俾全。 陞參贊門下府事, 命典禁軍。 至是, 諸王子召之, 率甲士出闕門遲回, 以至於死。 子耆。 曼殊, 文化人, 右副代言總子。 恭愍朝, 爲寶馬陪行首, 癸卯, 拜將軍, 累遷至密直副使。 丁巳, 從上豐海道, 擊倭寇, 戊辰, 從上至威化島, 與議回軍, 拜知門下, 稱爲回軍功臣。 庚午, 拜門下評理, 辛未, 兼鷹揚軍上護軍。 及上卽位, 稱爲原從功臣, 拜商議門下府事。 及是, 率其子源之至, 罔知進退, 皆及於死。 子三人, 長卽源之, 次隱之、衍之。
地名: 安東 (慶尚道, 大都護府)
年: 1403.0

○流雞林府尹柳觀于其鄕文化, 申斯近、文貴于咸州。 初, 前少監都熙, 與人訟奴婢于刑曹, 不勝, 怨典書李士穎, 乃言: "昔士穎牧安東, 李潑牧尙州。 二人共謀, 將動兵爲亂。" 有人聞之, 言於戶曹正郞申斯近、宗簿判官文貴。 上聞之, 問斯近等, 斯近曰: "熙之言不足信, 不敢以聞。" 上曰: "如此之事, 宜告於我, 我當明斷。 汝等知而不告, 實有罪焉。" 幷熙而囚之。 巡禁司鞫之, 都熙曰: "雞林記官朱仁等三人與謀, 府尹柳觀禁之。 我言若虛, 宜卽斬我, 我若信, 則爲朝鮮萬世之功臣矣。" 巡禁司大護軍金端執朱仁等三人來, 與熙對辨, 實熙之造言也。 柳觀亦上來自明, 上以事關宗社而不卽上告, 下觀于巡禁司而流之。
地名: 安東 (慶尚道, 大都護府)
年: 1413.0

○命廉致庸贖杖百流安東, 閔若孫贖杖七十。 初, 黃州儒學敎授官羅得卿, 率妓居于聖殿近處, 牧使廉致庸責之。 得卿陰錄致庸罪十餘條告監司, 監司按治之。 致庸擅離其職, 潛入京訴監司于上王殿宦官宮妾, 又使其妻, 具監司之罪五六條, 呈司憲府。 監司按治之報繼至, 上謂代言等曰: "致庸家婢入上王殿爲侍妾, 致庸之見用, 因上王之請也。 今其所爲若此, 爾等知之。" 司憲府上言:
地名: 安東 (慶尚道, 大都護府)
年: 1415.0

○安東府官奴家牛一産二犢。
地名: 安東 (慶尚道, 大都護府)
年: 1417.0

○戊寅/隕霜于安東。 上請使臣宴于廣延樓, 使臣以權婆婆所贈錦二匹、段二匹、針粉囊欲親授于權宮主, 上邀入便殿, 宮主出見, 使漢女三奴爲譯。 宮主還內, 使臣出就廣延樓設宴, 饋伴人於蓮池上, 賜三奴米五石。 三奴乃從明王來者也。
地名: 安東 (慶尚道, 大都護府)
年: 1419.0

○辛酉/命臺諫、刑曹, 鞫朴蔓于義禁府, 又命左副代言尹淮參問。 蔓在尙州, 見觀察使申商, 自陳本無叛逆之心, 因作詩以寄, 有曰: "忠臣反得逆臣名。" 其末又敍之曰: "太祖之意, 全爲李茂、趙英茂、趙溫等三人也。 予恐後世不知太祖之意, 深痛傷之。" 商使還, 以聞于上王, 上王命義禁府拿蔓以來。 蔓旣至, 鞫問不承壬午之罪, 辨說甚多, 然皆遁辭。 鞫獄官請誅蔓, 上王不允, 尋屬安東官奴。
地名: 安東 (慶尚道, 大都護府)
年: 1424.0

○刑曹啓: "安東囚金奉奸義母白莊; 平山囚私奴奉伊內隱、金每邑方, 明火强盜, 請竝依律處斬。" 從之。
地名: 安東 (慶尚道, 大都護府)
年: 1450.0

○初吏曹判書權孟孫啓: "諸道觀察使, 及各司提調, 因循舊習, 殿最不嚴, 由此尸素居官者甚多, 請大明黜陟, 奬勸士風。" 至是, 上引見都承旨李季甸議之, 季甸啓: "今行循資之法, 賢愚同滯。 若與大臣, 議其賢不肖, 果賢也, 不拘常例, 進而陞之, 則人皆奮勵, 而勉於爲善; 果不肖也, 貶而黜之, 則人皆畏懼, 而憚於爲惡, 用人, 不可徒守循資之法也。" 上乃下敎于議政府曰: "賢能爲用, 民可以安, 有司固守循資之法, 雖有賢者, 未免沈滯。 府及吏、兵曹參判以上, 吏、兵房承旨等, 議京外官吏賢不肖, 可陞可黜者以啓: "於是領議政河演、左贊成金宗瑞、右贊成鄭苯、左參贊鄭甲孫、吏曹判書權孟孫、兵曹判書閔伸、參判趙遂良、都承旨李季甸、左副承旨金文起等, 會議於議政府。 以京官閔恭、朴仲孫、盧叔仝、權自恭、姜孟卿、申叔舟、河緯地、金淳、姜希顔、朴元亨、金修、薛丁新, 外官李禮孫、柳規、朴崝、趙峿、李好誠、金乙孫、鄭有容、尹處恭、金若晦、趙秀文、朴延世、朴柳星等, 二十四人爲可陞。 判內資寺事李孝禮、判禮賓寺事丘次崇, 俱衰老, 不宜爲一司之長。 判濟用監事辛均, 處己怠惰, 又不能御下, 每被下官凌辱。 軍資正房九行, 年滿七十。 濟用正李根, 前爲守令, 不廉謹, 今爲本職, 又凌辱長官。 同副知敦寧府事李義敬, 兄弟不睦, 濟用判官金啓, 昏眛不能治事。 禮賓直長李永忠, 前爲豐儲倉丞, 盜用官米二十餘石。 司宰直長李聞, 開婦翁棺, 出金帶, 在婦翁殯側彈琴。 江華府使金俓, 科斂至重, 民不堪苦, 且因時祭而來京也, 般輸公物二艘。 延豐縣監柳諫, 承監司之差, 監收稅量, 各官斗斛, 任意增補, 高重收納, 數至三千餘石。 安東府使鄭之澹, 買部民馬, 犯禁私納他官貢鐵, 而受其直, 且不合治民。 丹城縣監梁金石, 托造成官舍, 令民間納不等大木, 未納者, 懲以綿布, 竝皆濫用。 機張縣監尹宗順, 率妾赴任, 且不宜臨民。 江陰縣監李種芸, 陪箋到京, 備酒饌齎, 往醫女房, 餉其妾同類醫女, 在任時, 飮村民濁醪。 知平海郡事林鳧老昏, 知旌善郡事柳致知庸劣, 蔚珍縣令朴而敬衰劣。 德源府使曺尙明, 已有子孫, 而以勢家孫爲收養, 率往任所, 心志鄙陋。 知瑞山郡事具益壽, 飮輒使酒, 又不治事。 行副正楊修, 前任江華, 頗有不廉之譏, 凡此二十一人, 爲可黜。 大護軍申敬宗, 昏迷妄量, 例當罷黜, 然厚寧君婦翁, 例不可罷, 請降其職。 議畢書進, 上御思政殿, 引見季甸、文起等曰: "予聞閔恭爲慶尙監司, 不堪其職, 不必陞也。 可陞何無成三問乎?" 季甸對曰: "三問亦可人也, 然近日同僚朴彭年等抗論上疏, 三問憚其言切, 托辭不參, 無志士風, 僉議非之。" 上曰: "彭年上書誤矣, 三問不參是矣, 何乃以此非之? 永忠之犯, 無乃以洪深之言劾之者乎?" 季甸對曰: "然。" 舍人、檢詳、吏ㆍ兵曹郞廳, 無可陞者歟? 何故都無一人在可陞之例乎?" 季甸對曰: "僉議以爲: ‘此輩旣已精選, 宜在可陞。’ 以堂上薦郞廳, 未安於心, 不幷錄之。" 上命陞朴崝、趙峿、好誠、延世, 及知大丘郡事李甫欽爵一級, 罷辛均、根專、金啓、永忠、李聞、金俓、柳諫、之澹、金石、宗順、種芸、林鳧、致知、而敬、尙明、益壽等。 朴崝、好誠、延世, 將爲帥, 逍峿以淸名世者也。 甫欽質實無華, 上素器之, 不在可陞之例, 特命陞之。 後又以有司之請, 見罷者, 李孝禮、李永宣、洪有江等數人也。 永宣前爲禮賓, 偸用官醬, 有江前爲守令, 奸官婢, 後爲平安道都節制使軍官, 與職長軍官張戢, 非理歐鬪也。 又吏曹議: "大司憲李承孫, 曩典銓選, 分列族屬于富饒諸郡, 輸來産物, 絡繹不絶, 世譏納貢, 且多受人賄賂。 嘗設宴, 坐客十餘人, 各呈牛舌, 是則十餘牛也, 他物稱是。 且敎子姪不謹, 俱犯贓汚, 豺狼當途, 安問狐狸?" 仍啓曰: "承孫行汚, 不合憲司之長, 請罷之。" 後以承孫除中樞, 子指永宣, 姪指永忠也。 金文起性疾惡, 當會議都堂, 可黜之人, 多出其口, 或有異同, 必極辨務勝, 傍若無人, 僉曰: "不可以一人所聞, 輕爲進退, 必坐中三人所聞同, 然後定其去取。" 文起曰: "金保之爲吉州判官, 犯贓無紀。" 且言其物名與數。 保之爲人行本汚, 文起所言, 未必不是, 然以所聞, 未滿三人, 不在可黜之例, 文起甚恨之, 形於辭色, 時謂: "陞黜之議, 得實爲難, 可一不可再。"

○司諫院左正言具人文啓曰: "江華, 地廣人稠, 非人人所得治也。 金叔利, 素無才德, 且以近日所爲觀之, 則其心行不肖, 可知。 今得爲江華, 臣等未知何故。 金保之, 頃爲忠淸都事, 昵愛淸州妓, 贈以奴婢, 至於國喪衰絰之中, 亦然。 監司巡行之時, 每稱病不從, 且使僧人, 勸誘於本道州、郡, 乃於忠州農莊近地, 營建寺社, 稱爲願堂, 其恣行不法, 甚矣。 近除平安道察訪, 尋改之, 臣等意謂, 以此罪罷黜, 今又授京職, 甚爲不可。" 上曰: "叔利之爲人, 予非不知也, 然使臣請之, 其可不聽乎?" 保之之事, 予已遣朝臣, 推之。" 人文更啓曰: "保之之事, 已聞命矣。 叔利, 則依使臣之勢, 心知殿下不得已而從之。 始而請授東班, 得拜司宰副正, 中而欲奪族人奴婢, 請下義禁府辨決, 理屈而未得, 今又請爲守令, 以一己之欲, 連達於上, 其不畏天鑑之罪, 重矣。 況州、郡非一也, 必自占江華者, 其心以謂, 此邑人物繁華, 土産夥多, 可能充一己之欲故也, 其心術之醜惡, 甚矣。 雖一日, 豈可處臨民之職乎? 須當改差。 善山府使金子鏗、安東府使鄭之澹, 相訴以奸本邑之妓, 且有犯贓, 本院聞之, 移文本道, 監司推劾, 監司以遇赦未推。 然守令, 一邑之表, 安有犯奸犯贓之人, 而靦面治民乎? 況今之澹已罷, 子鏗獨不見黜, 於義不可。" 上曰: "金叔利之心, 予亦灼知。 然使臣臨行請之, 不可不從。 使臣纔回, 而尋自改之, 亦爲未便。 近日雖已就職, 若不合於治民, 則自有國法矣。 之澹, 非以爾等所言而罷黜, 予聞, 不能治民耳。 子鏗之罪, 予未曾聞也。"
地名: 安東 (慶尚道, 大都護府)
年: 1451.0

○同知中樞院事趙克寬上言: "一, 沿邊各鎭, 境連賊路, 若非行城, 以我單弱軍卒, 勢難守之, 行城之築, 實國家之急務。 然一二年未易訖功, 各鎭之中, 穩城、鍾城, 民居尤盛, 而皆茅舍。 如有火災, 人無避火之處, 城基須當開廣。 且兩邑壁城, 因年久頹圯, 頗多。 宜當及時修葺, 然數改築, 則其功不下石築之功。 一築石城, 則經久不毁。 請量居民多少, 增廣城基, 令本邑之民, 限二三年, 停行城之役, 築之。 一, 沿邊各鎭, 土地肥厚, 禾穀歲稔, 居民, 田稅外雜貢, 一皆蠲免, 而赴防之人, 各居其處, 無裹糧轉輸之弊。 唯鏡城以南各官, 有實民戶, 悉徙各鎭, 其留居之民, 憚於常徭, 逃入各鎭者相繼。 只以沿邊富庶之策, 未得刷還, 故各鎭漏挾丁口, 倍於元籍之數。 仁壽府尹金允壽, 曾爲都節制使時, 謂臣曰: ‘刷此漏挾丁口付籍, 以代南道軍士赴防之數, 則南道之民, 稍得蘇息。’ 臣是其言, 而但恐避重就輕烏合之衆, 土着未久, 遽急推刷, 則離心還逃, 未卽以啓。 厥後南道各官赴防軍士救弊之方, 夙夜思之, 他無可救之策。 臣以爲, 各鎭居民之中自願充補取才者, 當以富實壯勇之人, 騎槍、步射中一才入格者, 皆試取之, 授散官職, 付籍赴防, 以代南道赴防軍數, 每年隨其試取之數, 以除職, 其中仕日最多者, 當道甲士之中, 若有窠闕隨卽移差給料, 則不過數年, 漏挾丁口, 自然見籍, 而南道之民, 可以息肩。 一, 吉州北面, 實當賊路, 密邇野人, 防禦亦緊, 前此都節制使屯兵之處, 自移營後, 迨今無邑城, 賊虜來往, 瞻視不嚴。 若知虛實而突入, 則民無所據。 且本州三遷, 而時治石城基址已定, 但以東北隅有水災, 停之。 州民欲於此處, 防水而畢築, 然地臺石及倉庫、館舍, 造成之功不小, 三遷之民, 勞苦已至。 其水災可畏之處, 令石築防之, 仍於時治之處畢築, 如有未便, 改審他處, 造築石城, 以實防禦。 一, 咸興府, 乃本道要衝之地。 東有咸關嶺, 道路險阨, 眞一夫當百之地, 且興王之地, 非他州郡之比。 宜設巨鎭, 以嚴賊虜瞻視, 前所築邑城低微, 館舍卑狹, 故自去年八月, 始改營之, 然事巨力微, 未易訖功。 本邑居民, 限四五年, 除行城之役, 俟營造功畢, 邑城東南面, 從古城基造築。 一, 沿邊各鎭, 則旣築行城, 設口子萬戶, 徙鏡城以南各官富實民戶實之, 故居民阜盛, 鏡城以南, 則存留民戶數少, 閑廣之地亦多, 其餘十三州不完固, 野人豈不謂內虛外實哉? 臣常不忘懷, 反覆思之, 咸興、吉州外, 各州郡邑城, 則行城未訖, 勢難竝築, 今計五鎭入居民戶之數, 而徙民實之, 俾墾閑田, 誠今日急務。 故臣嘗爲觀察使時, 移書南道, 令各官計閑曠之地及五鎭入居民數, 未就見代。 今使本道監司, 磨勘啓聞, 令主掌官, 度其閑田之數, 以地窄民稠有實民戶, 移之於此, 以實內地, 以盡地利。" 上召河演、皇甫仁、南智、鄭苯、鄭甲孫、安崇善與克寬, 議之。 僉議以爲: "第一條、二條、三條、四條, 依上言施行。" 第五條, 演、崇善以爲: "除他道入居, 令本道監司, 措置啓聞後, 更議。" 仁、智、苯、甲孫以爲: "他道人民入居之策鄭重, 不敢輕議。" 上曰: "入居事重, 今不擧行, 其餘皆從僉議。" 上謂演等曰: "各驛馬匹凋殘, 轉輸最難。 今聞, 七站吏、平安道館夫等, 私作車用, 以輸使客輜重, 予欲令本道, 效安東曲轅車, 造而用之, 何如?" 演等對曰: "我國之地平易, 如上國, 則用車無難, 世宗朝, 亦令各驛用之, 道險難行, 故遂廢之。 今雖立法, 亦未能用。 若民間閭閻平易處, 今猶用之, 未聞站夫用以轉輸也。" 上曰: "卿等議, 然矣。" 上又謂曰: "別侍衛鄭護, 與妻同宿, 乘夜自縊, 卿等謂: ‘情涉曖昧, 棄而勿推爲可’, 且卿等前日亦謂: ‘金相告身還給, 亦可’, 果何意也? 僉曰: "鄭護之事, 雖人命重事, 然屍無傷處, 且其家甚窄, 隣宇逼側, 又鄭護家奴亦在, 若有可疑之迹, 則其隣人及家奴, 豈不聞知? 又推覈時, 暫無可疑之端。 況自古狂人, 有自縊者, 此事情狀, 甚爲曖昧。 金相所犯, 當初非相服招而抵罪? 因親病來京, 邑吏以供億之需, 齎貨物, 置本家廊舍, 事覺, 憲府以金相自盜拷訊, 三次不服, 勒令抵罪。 以今觀之, 世宗時, 偰猷、楊治, 明白犯贓, 而尙且蒙宥, 況相祖英烈, 爲太宗佐命功臣, 以忠勳之裔, 且有武才可用, 今當大赦, 未蒙恩澤, 何如?" 上曰: "鄭護事, 可勿推, 金相告身, 亦宜還給。"
地名: 安東 (慶尚道, 大都護府)
年: 1457.0

○己未/慶尙道
              安東官奴李同, 因判中樞院事李澄石詣闕言: "瑜在順興, 潛結群少, 謀爲不軌。" 且進瑜所施紬帶爲驗。 上引見于思政殿, 命桂陽君
              璔、都承旨韓明澮按問, 遂命遣少尹尹慈于順興, 右輔德金之慶于醴泉, 鎭撫權瑊于安東, 鞫瑜辭連人。 又命宦官池德壽、安忠彦往順興, 率瑜及妻子以來, 遣內醫李有蕡, 齎藥護視, 又諭所經諸邑, 具酒饌饋之。

○義禁府啓: "瑜自順興安置後有異志, 賂記官仲才、品官安順孫ㆍ金由性ㆍ安處强ㆍ安孝友、軍士黃緻ㆍ辛克長、鄕吏金根ㆍ安堂ㆍ金恪, 使仲才之子好仁招舊奴鄭有才, 與其徒凡三ㆍ石丁ㆍ石仇知ㆍ凡伊及豐山官奴李同共謀起兵, 使各帶兵仗, 又遺府使李甫欽金頂子珊瑚笠纓, 且言, ‘公近日必爲堂上官’, 甫欽不受, 瑜言, ‘當以別日贈之。’ 及聞魯山君下寧越, 紿言, ‘乳母小非蹴吾妾子吾乙亡, 幾死’, 邀致甫欽及中才請訊之’, 因謂曰, ‘主辱臣死, 予豈坐而待死? 請公聚兵, 與我今夜直攻榮川, 榮川不應, 則軍法從事, 卽向安東, 安東吾家僮聚居之地, 可得二三千兵, 以此號令, 誰敢不從?’ 遂錄節制使、處置使、諸邑守令、敎授官姓名, 拔劍劫甫欽署名, 令吹角打皷, 促取印信軍器, 以紙付仲才, 發牌字聚軍, 自作誓文曰, ‘姦臣用事, 誘掖宗親, 放黜主上, 社稷顚覆, 同心匡救, 如有二心, 天地神祇社稷宗廟之神, 日監在玆。’ 與甫欽、仲才同署要盟, 遂贈甫欽頂子笠纓及段子衣。 仍索堅甲, 甫欽辭以無有, 瑜更請安東鐵甲, 與甫欽議云, ‘今遣豐基郡事於(行嶺)
                  〔竹嶺〕
                
              、聞慶縣監於草岾, 使截上京之路, 其來者勿拒, 則本道從仕者顧戀妻子, 靡然而來, 仍集軍士, 成事不難。’ 甫欽嘗假稱鎭穰, 遣盲人石敬於瑜所, 說瑜曰, ‘前朝王子自少爲僧, 免禍者頗多。’ 又問僧懶夫曰, ‘瑜終於此邑乎? 將還京乎?’ 懶夫答曰, ‘有虛蒙相。’ 甫欽以語瑜, 瑜言, ‘予以桂陽君之故得罪而來, 近無存問事, 有難測, 汝亦可畏。 汝昔與瑢相知, 適今作宰此邑而予亦來此, 今時則不問有罪無罪坐之。’ 甫欽曰, ‘靖難時, 事機嚴急, 間有不問而抵罪者矣’, 瑜與甫欽謀逆明甚。 其仲才、好仁、有才、石丁、凡三、石仇知、凡伊、李同、順孫、由性、處强、孝友、黃緻、金根、克長、安堂、金恪俱各承服, 皆凌遲處死, 依法緣坐, 籍沒財産。" 上從之, 命順孫、黃緻、由性、處强、孝友、克長處斬, 勿緣坐, 甫欽、金根杖一百流三千里, 金恪杖一百, 安堂杖八十, 石敬勿論。 時犯罪者多, 無知小民, 爲姦人詿誤, 情涉疑似者, 亦有之。 上下照律狀于議政府議之, 皆以事干反逆, 未敢輕議, 率從重典。 左贊成申叔舟曰: "上意豈欲多殺人? 宜原情定罪。" 以是多所全活。
地名: 安東 (慶尚道, 大都護府)
年: 1467.0

○慶尙道體察使曺錫文等啓曰: "臣等觀本道諸鎭置軍便否, 若於晋州鎭, 合泗川鎭軍, 置二旅; 安東、尙州兩鎭, 設節度副使, 置二旅; 迎日鎭, 合寧海鎭, 置二旅; 東萊、熊川兩鎭, 各置三旅; 巨濟、南海兩鎭, 各置二旅; 左右道節度使營, 各置四旅, 則庶幾應援得宜, 兵勢益壯, 實爲長策。 但南海鎭, 環海絶島, 四面受敵, 而常以縣南城峴爲賊路要衝, 悉軍以禦。 官府糧餉兵器, 則皆在城中, 而無一人守之, 殊失措置。 請自今謹烽燧遠斥候, 令軍士盡守城中。" 又啓: "密陽府
              守山堤屯田農夫, 請以本府居諸司奴七十名, 除番上役之。 農牛勿令諸邑分養, 而用屯田之穀, 養於本府。 監考等, 如有盡心農務, 得穀萬石者, 論賞; 其不致意, 所得最少者, 科罪。 又以省峴道察訪, 兼任監之。" 皆從之。
地名: 安東 (慶尚道, 大都護府)
年: 1469.0

○乙卯/義禁府鎭撫李宗衍啓曰: "昨夜臣承命捕金軺, 軺已亡匿。" 承政院請閉城門追捕, 俄而軺自詣義禁府。 命承政院鞫之曰: "汝言: ‘政丞及王子、王孫, 奪人妻妾, 將不知其幾。’ 汝見誰奪人妻妾歟? 與李鐵堅言: ‘有不得發說事。’ 何謂也? 何以謂韓致義賣妹受職?" 軺對曰: "致義以政丞之子、粹嬪之弟, 奪臣之妾。 人皆如此, 則王子、王孫及政丞, 奪人妻妾者, 亦必不知其幾也, 非見奪人妻妾者而言之。 鐵堅處不得發說事, 鐵堅大妃族, 致義
              粹嬪族, 且二人同里閈交親, 故疑鐵堅傳說, 又疑鐵堅均是外戚, 惡其語逼而已。 致義賣妹受職事, 致義爲安東府使, 以粹嬪代加爲堂上官, 臣時爲本道都事, 且與致義交親, 知其事故云然。" 傳曰: "前者南怡, 當搜捕問紿以往檜巖寺, 今時亦聞命而逃, 弱予而然歟? 如不實對, 杖訊之。" 乃杖二十六下, 軺曰: "臣之亡命, 實弱之也。" 且呼曰: "冤哉! 金順誠、李克墩。" 問曰: "呼怨克墩、順誠者何耶?" 軺曰: "曾與克墩, 言致義奪妾事, 克墩勸臣致書于致義使愧之, 順誠則實妄呼耳。" 又杖之, 乃曰: "臣將逃就議于順誠, 順誠曰: ‘汝無罪, 何以逃爲?’ 勸令就獄故耳。" 上御忠順堂, 蓬原君
              鄭昌孫、高靈君
              申叔舟、領議政韓明澮、綾城君
              具致寬、寧城君
              崔恒、左議政洪允成、昌寧君
              曺錫文、中樞府判事尹士昐、右議政尹子雲、左贊成金國光、大司憲吳伯昌、承旨等入侍。 上問軺曰: "汝常爲誰而行於世乎?" 軺對曰: "在家爲親, 出則爲君。" 又問: "汝謂君弱, 爲爾君者, 誰不誅汝? 將置朝鮮社稷於何地? 汝云: ‘弱君而逃。’ 若果是歟?" 對曰: "臣不堪杖, 姑爲遷就其辭, 冀緩一杖耳。" 又問: "此臣子所不忍言, 焉有無諸心而發諸口乎? 且必有人與汝, 議予幼弱者, 其言之。" 對曰: "無有。" 又問軺曰: "誰言義禁府捕汝?" 對曰: "怳惚不覺某人語之。" 杖訊之, 乃曰: "兄子光瑞語之。" 召克墩質軺所言, 克墩啓曰: "日者軺來臣家, 見臣治第曰: ‘汝治第甚好, 我則妾且不保, 見奪於人。 近聞妾將到京, 欲要於路而奪之。’ 臣止之, 但曰: ‘汝所納之幣, 可通書致義, 使還之。’" 克墩呼軺, 以是語之, 軺應曰: "皆然。" 致義啓曰: "人謂臣奪軺妾, 臣何敢靦面立朝, 請辨明。" 傳旨義禁府曰: "金軺凌遲處死, 家産籍沒, 子處絞, 妻妾女子及婢孝道, 永屬官婢, 三寸姪光瑞杖百永屬官奴, 緣坐一依謀反例, 其族親律應緣坐者外, 竝放。" 敎曰:
地名: 安東 (慶尚道, 大都護府)
年: 1470.0

○刑曹三覆啓: "慶尙道
              安東囚婢寶背與奸夫奴石丁, 謀殺本夫石伊罪, 寶背律該凌遲處死, 石丁斬不待時。" 從之。
地名: 安東 (慶尚道, 大都護府)
年: 1476.0

○戶曹據慶尙道觀察使啓本啓: "向時榮川、安東、豐基、奉化等處, 因雨山頹, 人民死傷, 田土覆沒。 其壓死人, 令所在官弔祭, 壓傷人授族親官給米醬, 曲加撫恤, 限三年蠲還上及賦役, 其田地覆沒者, 官給閑田以資其生。 諸司奴婢, 限明年減身貢, 如正兵、船軍、書吏一應有役人, 令各衙門放送何如?" 從之。
地名: 安東 (慶尚道, 大都護府)
年: 1477.0

○刑曹三覆啓: "安東囚驛女文乙非, 與奸夫守萬, 欲殺本夫命實, 以草烏頭和豆粥饋之罪, 律該斬待時。 平山囚私奴末應伊、者古未, 怯金吾乙同强盜罪, 律該斬不待時。 晋州囚奴三同刺殺鄭繼黃罪, 律該斬待時。" 皆從之。
地名: 安東 (慶尚道, 大都護府)
年: 1493.0

○傳旨司憲府曰: "戶曹判書鄭崇祖, 於年前李克墩爲慶尙道觀察使時, 司贍寺及東萊、熊川等邑官吏, 責納貢布, 升數過細, 民甚苦之事, 具由啓聞, 禮曹、戶曹同議詳定布子長廣升數, 而今年三月崇祖高其升數, 擅改見樣而責納焉。 故去年貢布, 已輸到京者, 皆未得納, 民怨莫甚矣。 往者, 忠淸道、慶尙兩道田稅, 收納忠州
              可興里, 國家將設倉庫, 抄發軍夫, 安東府出軍一百名, 掌役之吏, 每一名收綿布一匹、米一斗, 摠計綿布一百匹、米一百斗, 給與忠州居鄭崇祖奴子, 約貿正瓦二千張, 而適停可興倉之役, 安東居民等, 欲還受米, 有狀告本邑, 崇祖之奴訴于戶曹曰: ‘奴如約已備正瓦, 倉役雖停, 請依數納官。’ 崇祖不問價之多少, 隨瓦時直貿穀補軍資事, 移文于忠淸道觀察使, 而李克墩欲取還米布, 令安東府使捉致瓦主推問, 則瓦價米布, 一如前數, 克墩移文戶曹問之, 崇祖以已補忠州軍資回報, 克墩再度往復, 而崇祖終不改悟。 以此推之, 則非但此也, 崇祖交通可興倉元居人, 兩道郡邑, 濫收米布, 給付商賈者, 亦必多有之。 司僕納馬價, 御乘馬外竝以諸邑所有綿布充給, 例也, 而崇祖於私奴栢同、石乙山、芿叱達、豆虛未、貴奉、豆加伊, 驛子金成同、興山等所納馬價, 擅令司贍寺題給。 寺員據法更稟, 而崇祖猶不回心, 勒令題給; 用舊蓄新, 載在《大典》, 而今年漕運私船價, 不以舊陳米以新米題給, 罔冒啓請。 崇祖以該曹判書, 多行不法如此, 國家委任大臣之意安在? 其分揀推鞫以啓。"

○御經筵。 講訖, 大司憲許琛啓曰: "曺克治匿不以聞之狀, 明甚。 請拿來鞫之。" 上曰: "周庭不以實報, 則克治安得知之? 若以所不知之事, 遽爾拿來, 代以他將, 則於事體何如? 邊將不可數易。 大臣之議亦如是也。" 仍問左右。 領事李克培對曰: "若知被擄而不以實聞, 則固當拿來, 然已下書問之, 待回報處之亦未晩也。" 上曰: "周庭以溺死馳報, 豈料其詐也?" 琛又啓曰: "觀虞候兪顥招辭, 則匿不以聞之罪可知。 更下問兪顥則其情狀難掩。" 上曰: "克治實知與否, 當問兪顥, 待回報處之未晩也。" 大司諫許誡啓曰: "克治雖有射御之技, 本不合邊將。 若嚴明號令以御下, 則豈有被欺於人, 至此乎? 何惜一克治不以邊氓爲念也?" 不聽。 琛又啓曰: "委身徇國, 不避夷險, 大臣之義也。 朴楗等在平時甘受重祿從仕, 及受命赴京, 憚於遠行, 托疾辭避, 豈大臣之義乎? 上之優待大臣, 雖爲美, 法司之言, 在所當聽。 懲此輩以警其餘, 幸甚。" 上顧問左右。 克培對曰: "平時則猶可力疾從仕, 至於萬里之行, 少有身病則不可强也。" 上曰: "豈有無病而窺避之理乎? 力疾而行, 中道遲滯, 不及其期, 則甚不可也。" 琛更啓曰: "聞朴楗、權侹稍有疾, 洪貴達、朴崇質等未聞素有病也。 年高則必有病, 宰相而年不高者, 豈易得哉? 若無宿疾則不宜辭以疾也。" 上曰: "當斟酌處之。" 琛又啓曰: "戶曹官吏所犯傳旨外之事, 臣等抄書以啓, 不可不窮鞫抵罪。 瓦價事, 鄭崇祖丘史粉同之妻狀告于崇祖曰: ‘吾夫因瓦事被囚, 而瓦已燔造, 請區處速放。’ 崇祖遂移文于忠淸道曰: ‘瓦二千丈從布直貿穀補軍資。’ 又移文于慶尙道曰: ‘放粉同。’ 其時豈不知粉同之爲丘史也? 其後慶尙道觀察使李克墩據安東牒報, 瓦價令忠淸道還徵事, 二月移文戶曹, 而至十二月回報曰: ‘已令貿穀補軍資, 不可更徵。’ 其用情明矣。 奴婢身貢事, 戶曹以布升過細, 升麤見樣受敎, 而及其行移則八、九升細布次次加升, 諫院所啓與商賈符同之言似是矣。 李克墩以布升過細, 民甚苦之, 啓聞而命議時, 崇祖反以克墩爲非, 至於詣闕發明云: ‘吾非行移而(克壕)
                  〔克墩〕
                
              自爲之。’ 其欺罔之罪大矣。 毛物事, 濟用監市準僅十餘張, 而其報和賣則幾至千餘張, 戶曹當啓而不啓, 豈非與濟用監官吏及商賈人等符同謀利也? 船價事, 戶曹以不納倉之穀給之, 則剩餘八十餘石有利於國矣。 然金海、比安田稅, 已納于倉, 而亦給之, 是豈不有情乎? 請鞫之。" 上曰: "傳旨外事, 已下禁府鞫之。 豈棄憲府所啓之事乎?" 琛又啓曰: "臣等以尹殷老、李昌臣事, 連旬伏閤, 竟未蒙允。 近日納諫, 漸不如初。" 上曰: "凡人被罪後, 或有改過之理, 若追論終不得用, 則下無全人矣。" 琛曰: "臣等非欲追論而罪, 只欲遞其職而已。" 上曰: "遞職是亦罪之也。" 琛曰: "若聽臺諫之言, 則士風可從而正矣。" 上曰: "以臺諫之言而一一聽之, 則士風雖正, 冤抑不得伸矣。"

○司憲府掌令金壽童來啓曰: "今聞鄭崇祖等事, 赦前則棄之, 赦後則以時推照律。 然此罪不當在原例, 不可不窮治。" 傳曰: "何以云不當在原例?" 壽童啓曰: "崇祖所犯, 皆非無情之事, 若窮鞫得情, 則事干贓汚, 不宜以赦前而棄之。" 傳曰: "若欲窮鞫, 則須用刑訊, 如此寒日, 豈可刑大臣乎?" 壽童曰: "事雖不明, 若涉重罪, 固當窮鞫抵罪, 況崇祖所犯, 情狀已著, 若以大臣難於刑訊而棄之, 則奸人何所懲乎? 殿下擧一國財賦之權, 付諸崇祖, 而不體委任之隆, 陰爲自利之計, 瘠公肥私, 卽所謂: ‘大夫曰何以利吾家?’ 者也, 請窮鞫抵罪, 懲一警百。" 御書曰: "崇祖之罪已著, 雖不拷問亦難逃也。" 壽童曰: "罪狀已著, 誠如上敎, 所犯贓汚, 不在赦例, 請幷按赦前所犯, 得情痛懲。" 傳曰: "謂之贓汚者, 必受人贈賂也。 今崇祖特錯誤耳, 豈可以未著之事而謂之贓汚乎?" 壽童曰: "田稅布見樣受敎行移時, 受敎所無八、九、十升綿布, 次次加升織造, 奴婢身貢亦依見樣上納事, 幷錄移文, 是欺罔也。 人臣之罪, 莫大於欺罔, 而崇祖以位高大臣, 甘心故犯, 豈無其情? 粉同卽崇祖之奴也。 濫受瓦價緜布一百匹、米一百二十斗, 崇祖非不知也, 而當安東官囚粉同督徵之時, 據粉同妻告狀, 佯若不知, 或令所燔瓦, 從市直貿穀, 或令爲半生徵, 豈無其由而敢如此乎? 馬價例給以司贍寺綿布, 而乃以濟用監綿布及正布給之, 此亦有情, 情之所在, 或受賂遺, 或謀利己, 是同歸於贓汚矣。 臣等爲此, 欲幷按赦前而得其情也。" 傳曰: "爾之所啓, 大槪皆是, 然予重待大臣。 今當冬寒, 豈可刑訊? 照律後亦可處之矣。"
地名: 安東 (慶尚道, 大都護府)
年: 1497.0

○判中樞府事李克均啓: "慶安一路, 廣州
              德豐驛元居三戶, 慶安驛元居五戶, 利川
              阿川驛元居三戶, 吾川驛元居五戶, 陰竹
              留春驛元居六戶, 驪州
              新津驛元居八戶, 楊花驛元居五戶, 安平驛元居三戶。 《大典》例錄小路, 而慶尙道
              安東都會進上, 盈德別進上, 皆由此路, 倭人之行及英陵獻官、執事絡繹不絶。 各驛立馬者少, 奔馳無暇, 將不能支。 前日受敎內: ‘凋殘各驛, 有助役正兵。’ 《續錄》頒降後, 竝皆停罷。 臣意, 德豐、慶安、阿川、吾川、留春隷(良寸道)
                  〔良才道〕
                
              , 楊花、新津、安平隷平丘道, 慶安驛丞權罷爲便。 且倭人所經安平、新津、阿川、慶安、德豐依前受敎, 加助役正兵何如? 且良才一路, 佐賛、分行兩驛凋弊尤甚。 慶尙、忠淸兩道進上及倭人使客連絡, 驛吏勢不能當, 則逃散不現, 其蘇復條件, 令該曹磨鍊何如? 且臣於道路, 見甲山、三水入居者, 携持老少, 跋涉甚苦。 況今永安道窮陰積雪, 冱寒倍他, 其未發本家者, 許令明春入送。 又抄出其戶, 以屬殘驛何如?" 知事洪貴達曰: "臣頃者以英陵獻官, 往還驪州、廣州, 各驛凋弊, 正如克均所啓。 大抵驛吏不得一日休息, 凋殘無怪。 若不以時救之, 終至於人物盡散, 然後欲施蘇復之策難矣。 成宗朝臣啓佐賛、分行兩驛凋弊, 命下兵曹議蘇復。 兵曹請各給富實入居十戶, 已有成命, 未及施行, 各道入居, 命盡入甲山、三水, 故兩驛時未入一戶。 近臣復過兩驛, 凋弊倍舊。 臣見察訪問曰: ‘前此驛路弊事, 察訪直啓有例。 兩驛凋弊如此, 何不啓之?’ 察訪曰: ‘今不得爾。’ 又問曰: ‘何不報監司?’ 察訪曰: ‘我則人微, 監司事繁, 雖報之, 豈得施行? 是若選有名朝士爲察訪, 則(則)庶有爲矣。’ 臣意亦以爲然。 前者以黃海道七站及京畿
              迎曙等路凋弊, 擇秩高有名朝士爲察訪, 其後頗有蘇復。 今良才察訪亦請擇遣。" 命議于大臣。 尹弼商、盧思愼、魚世謙、鄭文炯、韓致亨、盧公弼、許琛、李淑瑊議: "分設驛丞、察訪, 《大典》所載, 不可以一時之弊, 輕易紛更。 且三水、甲山, 防禦最緊, 人物死亡殆盡, 宜急徙民以實之, 不宜分入各驛。 但如克均所啓, 則不可不救。 然諸驛皆有人馬位田, 又有奴婢助役, 而獨慶安一路凋弊尤甚, 未知其由。 其受弊之由, 救弊之策, 令其道觀察使, 備細訪問, 磨鍊啓聞後, 更議爲便。 洪貴達所啓良才道察訪, 以秩高有名朝士差遣事, 令銓曹便否磨鍊, 施行何如?" 從之。
地名: 安東 (慶尚道, 大都護府)
年: 1504.0

○春秋館啓: "河繼曾坐他罪, 決杖一百, 流朔州。 柳希轍決笞五十, 配扶安。 任崇載加職事, 曺世唐、李坤所啓, 而世唐曾配玄風, 坤在喪。 內侍遞兒事, 朴權、趙珩所啓, 而權曾坐他罪, 決杖一百, 海南爲奴, 珩身死。 私賤屬內需司事, 金淑貞、金係行所啓, 而淑貞曾坐他罪, 決杖一百, 配鎭川, 係行居安東。 承霤銅筩事, 姜謙所啓, 已凌遲, 子息、兄弟決杖出送遐裔。 辛甘菜事, 成希哲、洪脩所啓, 而希哲坐他罪, 決笞四十, 配長興, 脩爲眞寶縣監。 謁聖日冒雨徑還事, 郭宗蕃所啓, 已斬, 子決杖六十, 遠方充軍。 復昭陵疏, 南孝溫所爲, 父恮、子忠恕, 無兄弟矣。"
地名: 安東 (慶尚道, 大都護府)
年: 1514.0

○臺諫啓前事。 憲府啓曰: "慶尙道
              安東府
              一直縣別侍衛李勘宿於妾家, 其奴以斧斫殺之。 此乃人道之大變, 監司與本邑之守, 淹延不推, 請推監司, 罷黜其守。 一直縣地, 前有數三人, 被殺於奴, 惡習已成, 不以爲怪。 請遣諳練朝官, 嚴鞫抵罪, 殄絶其風。" 傳曰: "李勘見殺事, 流聞京師, 監司與本邑之守, 淹延不推, 果可推。 然邑守畢推後, 罷之未晩。 遣官嚴治事如啓, 餘不允。"

○戊戌/御朝講。 持平延九齡曰: "今進講《禮記》所云: ‘不夭殀, 不覆巢。’ 聖人愛物之心, 豈偶然乎? 黃海道進上兒鹿之弊, 臣前已啓之, 而該司防啓。 民之怨苦莫甚, 臣所目擊, 故敢復啓。" 同知事南袞曰: "臣亦嘗見, 農務方劇之時, 如雉卵及兒鹿, 奔走求捕, 守令亦甚濫徵, 於聖上生物之仁, 豈非大欠? 此非惟正之供, 固宜裁減也。" 上曰: "此非止進上, 爲薦新, 故未能卽廢。 更議爲之, 可也。" 特進官姜澂曰: "臣前爲全州府尹時, 見進上小銀口魚, 甚爲稀貴, 或値雨水, 則全未得捉, 其弊亦甚不少。 此亦下問該司, 而裁減可也。" 領事宋軼曰: "如此之事, 不須議之。 若知有弊, 則雖薦新之物, 亦當裁減。 大抵近來百物彫殘, 守令亦甚濫徵, 民之怨苦, 何可勝言?" 侍讀官金安老曰: "聞慶尙道
              安東, 風俗至惡, 奴殺其主者頗多。 其傍近如義城等處, 無賴者多聚, 爲刺客之事, 人皆畏其報復, 雖守令, 亦未能剪除, 國家宜別立禁制之條。" 上曰: "此事至爲駭愕。 其搜捕事, 該司當措置矣。" 南袞曰: "國家蓄積虛竭, 豐儲倉虧欠之穀, 至於三萬餘石, 他各司亦皆如是。 國家若有不時之費, 何能支用乎? 雖曰年穀不登之所致, 亦或以逐末者, 多奢侈濫用而然。 救弊之要, 在乎節用、愛人, 使民以時, 以紓生財之本而已。" 上曰: "虛竭之弊, 果如所啓。 須上下體念, 節用、愛民, 敦本抑末, 可也。" 安老曰: "尊經閣在孔子廟庭, 而盡焚無餘, 至爲驚動。 雖已遣官致祭, 而不可以此, 塞警懼之實也。 當親擧盛禮, 慰安先聖, 以示崇尙禮義, 振起斯文之意。"
地名: 安東 (慶尚道, 大都護府)
年: 1518.0

○辛巳/受常參, 聽朝啓。 安東囚良人田哲同與私奴內隱山等殺害本主, 罪斬待時三覆。 依允。

○甲寅/受常參, 聽啓覆。 慶尙道
              安東囚白丁金山, 殺害捕盜官金仍叱達事, 三覆。 上曰: "何如?" 安瑭曰: "傷處雖多, 而所以速死者, 當冱寒之時, 不能看守之所致也。" 上曰: "乘醉誤殺, 無情之事, 其減死。" 水原囚內需司奴石江詐傳內旨事, 三覆。 上曰: "何如? 安瑭曰: "詐傳內旨, 罪當死。" 上曰: "依公事。"
地名: 安東 (慶尚道, 大都護府)
年: 1532.0

○丙戌/傳曰: "今觀慶尙道觀察使書狀, 禮安縣監郭瑋, 以官奴竹同濫刑事, 將捉囚而逃躱。 非徒濫刑, 至以殘酷致殺, 所當窮極搜捕, 推鞫其事, 而安東判官安秀嶔、玄風縣監宋希奎, 不能嚴加搜捕, 致令逃躱, 俾罪人得免, 卽令囚禁推考事, 下諭于觀察使。"
地名: 安東 (慶尚道, 大都護府)
年: 1554.0

○丁未/慶尙道觀察使權轍
              
                【爲人沈重寡言, 臨事縝密, 善於吏治。】
              啓曰: "本道農事, 田穀不實, 故初秋民多飢餓, 流移他道者甚衆。 前年雖曰不實, 田穀皆稔, 而倉儲有裕, 私穀願納者亦多, 故得救一道之民。 臣於戶曹, 考其今春賑救穀數, 則各官倉儲外, 別例措置等米豆幷九萬三千五百八十餘石, 而今年則倉庫虛竭, 私儲亦乏, 生財救民之道, 百計無策。 今年救荒, 臣恐尤難於去年也。 納穀、草食、煮鹽等事, 戶曹已啓下行移預備矣, 豈徒以草食, 能活萬民之命乎? 奴婢身貢往年未收及甲寅年條綿布、楮貨, 竝作租納于州倉; 各官留在奴婢身貢綿布及麻布, 從市直貿穀; 乙卯年春等還上代布, 依戊申年例, 作租納于州倉; 根隨、差備奴價, 以司贍寺綿布代給; 淸洪道奴婢身貢及選上價布, 竝作租, 次次移轉賑救; 倭料時留在七萬餘石內, 二萬餘石, 移用於田稅米豆, 依癸丑年例, 勿令上納; 安東等官留置癸丑年田稅米豆一千七百餘石, 幷勿令上納; 今甲寅年條船稅、魚稅、鹽稅, 作租納于州倉; 京各司行移一應收贖, 勿令上納, 令各其官作租收納, 右穀布推移預備, 以爲救荒之需; 尤甚失農之官, 貢物雜役, 竝皆蠲減, 以保垂死之民。 此意下于大臣及該司, 同議定奪。" 傳曰: "慶尙道連年失農, 救活無策, 自卿除授, 予欲招問其措置之策矣。 今者來啓之意至當, 當議于大臣、 戶曹。"
地名: 安東 (慶尚道, 大都護府)
年: 1559.0

○禮曹啓, 旌表烈女論乃之閭,
                【論乃, 庶人金千同妻也。 夫死之後, 未嘗啓齒, 畫其夫像, 不廢朝夕之奠, 朔望必親往其墳而祭之。】
              
              宜寧鄕吏沈文守、
                【父母死, 廬墓三年, 朝夕哭奠, 至今二十餘年, 素衣素帶, 不輟朔望之奠。】
              
              比安百姓洪漢弼,
                【天性純孝, 其父母生時, 盡情奉養, 及其歿, 朝夕祭祀, 躬自備設, 至誠行之。 至今十年, 獨不食肉, 營立祠堂, 堂前別設寢所, 晝夜思慕, 未嘗少懈。】
              皆旌門、復戶; 南部私奴世恪、
                【其父嘗得(遂)
                    〔病〕
                  將死, 蒼皇斷指, 和藥以進, 父病遂愈。 凡父母所嗜之物, 必盡情備設。 其父之主, 捽縛其父, 要使記納其家, 而勢有所難, 世恪乃以自備之家納之, 而免其父。】
              
              宜寧
              沈安麟、
                【年逾七十, 孝恭不懈。 父母俱存, 年皆九十餘歲, 安麟不離左右, 起則身自扶持, 飮食則必先嘗以進。 其母, 疾篤, 思嘗雉味, 求之不得, 忽有一雉飛墜, 以供母, 母病稍愈。 鄕隣以爲誠孝所感。 連喪父母, 廬墓三年, 一如初喪。】
              
              固城鎭撫李世應、
                【其母得瘟病, 晝夜侍側, 百般救療差, 終不獲。 雖在瘟疫中, 治喪無闕。 率稚弟, 朝夕躬自炊爨以祭, 啜粥哀號一如初喪。 鹽醬、酒食, 不入於口, 喪葬諸需, 獨自辨備, 不責出於他兄弟之家。 親自負土成墳, 母忌之月, 則自朔至晦, 不食魚肉。】
              
              宜寧百姓仇琛,
                【連喪父母, 廬墓六年, 朝夕哭奠, 啜粥連命, 不食鹽菜。 服闋, 誠心不怠, 不輟朝夕之奠。】
              皆旌門; 南部忠義衛洪致堯、
                【爲兩大王心喪三年, 不使人知。 父歿, 執喪以哀, 每當忌月, 不食肉不聽樂, 國忌亦皆行素。 於兄弟間, 友愛和睦, 兩妹嘗患瘟病, 不忍離去, 至嘗不潔之水, 勸飮, 病妹竟致差愈。 又以己所得奴婢三口, 贖其父賤妾女, 以成父志。】
              
              天安幼學曺德粹、
                【事母盡誠, 家雖貧, 不輟酒肉之養。 如得小物, 不忍先嘗, 必袖以進。 母病苦, 泣血嘗糞, 及歿, 送終之事, 一遵《家禮》, 旣葬, 遂廬其側, 不出洞口。 親執祭物, 朝夕不懈, 啜粥三年。】
              
              比安前參奉張文瑞,
                【年四歲時, 兩親俱歿, 不食肉, 哀慕不已。 年至十歲, 追服六年之喪, 晝夜哭泣, 朝夕祭祀, 至誠而行, 服闋朔望之奠, 尤爲盡情行之。 其外祖父母之歿, 亦皆心喪三年。】
              皆賞職; 烈女淸州良女八今、
                【步兵朴銀石妻也。 其夫病死, 終夜抱屍, 哀慟哭泣, 翼日早朝, 暗入房中, 遂自縊死, 同穴以葬。】
              
              宜寧
              許安仁妻河氏、
                【其夫得重病, 百藥無效, 斷指以進, 夫病遂愈。 後以他病死, 河氏哀毁骨立, 絶而復蘇者數矣。 今至八年, 一如初喪。 嘗疽發背上, 幾至死域, 其父閔其羸毁病革, 勸之曰: "魚肉之味, 雖難强勸, 葱蒜, 乃是菜蔬, 庶可啖食, 俾扶氣力。" 河氏不從曰: "使吾食此而蘇矣, 何忍毁節而苟活? 況未必生乎?" 嗚咽痛泣, 聞者莫不流涕。】
              
              安東私婢順伊、
                【水軍金檢同妻也。 常時事夫盡情, 夫死莽于家北, 往來痛哭, 願與之同穴。 其父欲奪其節, 誓死不從, 一日縊死于亡夫墓側。】
              
              昆陽
              米乙伊,
                【百姓文愛石妻也。 惡少朴仁範, 拉以致船中, 欲爲汚辱, 投海而死。】
              皆旌門、復戶; 孝女泗川私婢光德,
                【事父母, 能竭其力, 定省, 無失其時, 出入, 必有其常。 溫凊甘旨, 適其所好, 若得食物, 不敢先嘗。 父母有疾, 常有憂色, 旣沒, 事死如生。 又事舅姑, 無異所生之親。 夫死, 三年不食酒肉蔬果, 只以粥水連命。 家雖貧, 不廢日三之奠, 大祥之日, 改着喪服, 一如初喪。 人有勸誘改節, 則泣涕固拒曰: "古人一與之齊, 終身不改, 故夫死不嫁。" 又曰: "烈女不事二夫。 古人旣如斯, 我何人也?" 言訖, 輒悲泣, 終日不食。】
              (皆)旌門; 牙山
              玉只,
                【正兵尹世文女也。 自十三歲時, 順父之志, 亦不食肉, 過三年後, 其父矜憐, 持肉强勸, 則哭泣不食曰: "行當與父一時免喪。" 云。 世文喪父九年, 猶未脫喪, 故如是云。 朝夕祭祀, 至今不廢, 雖菜粥, 隨所得必祭其父, 如以事出, 歸則必親奠以祭。】
              復戶。 皆因政府議啓也。
地名: 安東 (慶尚道, 大都護府)
年: 1566.0

○壬申/憲府啓曰: "臣等見慶尙道
              奉化正兵禹成賢、安東正兵李悅等三十四人連名之狀, 則江原道
              三陟府居內需司奴末叱山等, 結黨成弊, 與前日淸洪道
              泰安郡叛奴無異, 故移文于慶尙、江原兩道監司推閱, 則兩道推案, 初到本府, 而今見江原監司移文, 則內需司因新本宮奴命石之告, 上達天聽, 囚禁奴末叱山等, 急速放送事, 判下報刑曹, 行移本道云。 臣等伏見命石狀辭, 皆爲誣飾欺罔, 雜以他事, 隱然呈訴, 極爲痛憤。 況末叱山等, 身犯重罪, 所當刑訊得情, 明示邦憲, 而因內需司取旨, 遽命放送。 是有罪之人, 有司執之, 而近習放之, 將何以示法於民哉? 南(牙)
                〔寺〕
              北寺之分, 已成於今日, 豈不寒心? 請末叱山等勿放畢推, 以定其罪。 命石瞞告之罪, 令攸司推考重治。" 答曰: "末叱山等元情, 更推啓聞事, 監司處下書可也。 不可遽卽刑推也。 命石則以迷劣人, 悶貧寒之奴, 被囚呈訴矣。 不必推治也。 不允。"
地名: 安東 (慶尚道, 大都護府)
年: 1576.0

○辛未/大司諫鄭芝術等啓曰: "臣等伏聞, 去癸酉年軍籍時, 慶尙道
              咸昌縣居故判書權纉家, 隱接良丁崔風孫、金億年等, 以無役現出, 而權纉外孫豐山君
              宗麟, 以爲己奴, 呈狀于憲府, 移文于本道監司。 監司使尙州、安東等官推閱, 則風孫果爲良丁, 而宗麟壓良爲賤之狀明白, 故推官等, 以此再三論報, 而憲府捉致風孫等于京獄, 不復辨詰, 直令刑曹訊鞫。 數月之內, 連斃於杖下, 冤痛之狀, 遠近傳播。 臣等猶恐其所聞不實, 取前後推案于刑曹, 觀之, 則風孫等之無辜枉死, 實爲慘惻。 死者雖不可復生, 而當時法官之罪, 不可不治。" 又曰: "憲府偏主先入之說, 只以元告羅織欺罔之言, 遽擬叛主之律, 陷之必死之地, 已爲無謂。 而刑曹牽制法司, 尸居其官, 忍視不辨, 使無辜愚民接踵就死, 其傷王化、積民怨極矣。 請乙亥十一月臺官及刑曹堂上色郞廳, 先罷後推。 豐山君
              宗麟, 以秩高宗親, 其家良丁刷出者, 多至六十餘名。 繩以國法, 已不可逃罪, 而不自畏戢, 敢爲無狀之事, 陷人死地, 極爲痛憤。 請宗麟依壓良之律治罪, 代訟奴子, 幷令該曹囚禁。" 大司憲李陽元, 乃其時長官也。